ส่วนที่ 1

ข้อมูลสรุป (executive summary)

ธนาคาร ไทยธนาคาร จำกัด (มหาชน) (“ธนาคาร”) เกิดจากการควบรวมกิจการของธนาคาร
สหธนาคาร จำกัด (มหาชน) (“สหธนาคาร”) และ 12 บริษัทเงินทุนที่ถูกทางการเข้าแทรกแซง
และบริษัทเงินทุนหลักทรัพย์ กรุงไทยธนกิจ จำกัด (มหาชน) (ปัจจุบันชื่อ บริษัทเงินทุน
กรุงไทยธนกิจ จำกัด (มหาชน) (“บง.กรุงไทยธนกิจ”))
โดยมีบง.กรุงไทยธนกิจเป็นแกนในการรวมกิจการ ตามคำสั่งของทางการเมื่อวันที่ 14 สิงหาคม
2541 โดยธนาคารแห่งประเทศไทยได้มีคำสั่งให้สหธนาคารลดทุนโดยลดมูลค่าหุ้นจากหุ้นละ 10 บาท
ลงเหลือหุ้นละ 1 สตางค์ ส่งผลให้ทุนจดทะเบียนของธนาคารจากเดิม 1,800.0 ล้านบาท
ลดลงเหลือ 1.8 ล้านบาท และกองทุนเพื่อการฟื้นฟูและพัฒนาระบบสถาบันการเงิน (“กองทุนฟื้นฟู”)
ได้เข้ามาทำการเพิ่มทุนในเบื้องต้นจำนวน 12,332.2 ล้านบาท ดังนั้น
ธนาคารมีทุนจดทะเบียนและชำระแล้ว 12,334.0 ล้านบาท ซึ่งได้จดทะเบียนต่อกรมทะเบียนการค้า
กระทรวงพาณิชย์เมื่อวันที่ 1 กันยายน 2541

จากการควบรวมกิจการระหว่าง 14 สถาบันการเงินดังกล่าว เกิดเป็นธนาคารพาณิชย์แห่งใหม่
และได้จดทะเบียนเปลี่ยนแปลงชื่อจากธนาคาร สหธนาคาร เป็น “ธนาคาร ไทยธนาคาร จำกัด
(มหาชน)” ชื่อภาษาอังกฤษ “BANKTHAI PUBLIC COMPANY LIMITED” เมื่อวันที่ 21 ธันวาคม
2541

ในการควบรวมกิจการตามแผนการดังกล่าว
ธนาคารได้รับโอนสินทรัพย์และหนี้สินทางบัญชีของกรุงไทยธนกิจ เสร็จเรียบร้อยตั้งแต่วันที่ 1
กุมภาพันธ์ 2542 โดยมียอดรับโอนเป็นสินทรัพย์ 159,080 ล้านบาท ยอดหนี้สิน 188,598 ล้านบาท
ผลต่างยอดหนี้สินสูงกว่าสินทรัพย์ 29,518 ล้านบาท
ซึ่งกรุงไทยธนกิจได้ออกตั๋วสัญญาใช้เงินให้แก่ธนาคาร และ 12
บริษัทเงินทุนได้ออกตั๋วสัญญาใช้เงินซึ่งอาวัลโดยกองทุนฟื้นฟูให้แก่ธนาคาร
ต่อมาธนาคารได้ปรับมูลค่าของสินทรัพย์และหนี้สินให้ถูกต้องตามผลการตรวจสอบระหว่างกันครั้งล่าสุดเมื่อวันที่
31 มีนาคม 2543 มียอดรับโอนสินทรัพย์ 158,416 ล้านบาท และยอดหนี้สิน 189,433 ล้านบาท
ส่วนต่างเป็นยอดหนี้สินสูงกว่าสินทรัพย์ 31,017 ล้านบาท

ในช่วงต้นปี 2542 ธนาคารได้เปลี่ยนมูลค่าที่ตราไว้ของหุ้นจากหุ้นละ 1 สตางค์ เป็นหุ้นละ 10 บาท
โดยวิธีนำหุ้นมารวมกัน และเพิ่มทุนอีก 40,000.0 ล้านบาท
โดยการออกหุ้นบุริมสิทธิชนิดไม่สะสมเงินปันผลจำนวน 4,000 ล้านหุ้น มูลค่าหุ้นละ 10 บาท
จัดสรรโดยจำหน่ายแบบเฉพาะเจาะจงให้แก่กองทุนฟื้นฟูทั้งจำนวน
ธนาคารได้จำหน่ายหุ้นบุริมสิทธิให้แก่กองทุนฟื้นฟูจำนวน 3,706.8 ล้านหุ้น เป็นเงินจำนวน
37,068.0 ล้านบาท และได้จดทะเบียนทุนชำระแล้วต่อนายทะเบียนบริษัทมหาชนจำกัด
กรมทะเบียนการค้า กระทรวงพาณิชย์ เมื่อวันที่ 10 พฤษภาคม 2542 ดังนั้น
ธนาคารจึงมีทุนจดทะเบียน 52,334.0 ล้านบาท ทุนจดทะเบียนชำระแล้ว 49,402.0 ล้านบาท

ภายหลังจากการควบรวมกิจการสำเร็จเป็นที่เรียบร้อยแล้ว ธนาคารมีเป้าหมายในการเป็น
Leading Wholesale and Investment Bank
โดยเน้นการดำเนินธุรกิจกับลูกค้าขนาดกลางและขนาดใหญ่ และการให้บริการ Trade Finance
เพื่อสามารถให้บริการแก่ลูกค้าได้อย่างครบวงจร และลดการแข่งขันทางด้าน Retail Banking
ลง เพื่อให้สามารถแข่งขันกับธนาคารอื่นได้
ธนาคารยังมีเป้าหมายในการปล่อยกู้ร่วมกับสถาบันการเงินอื่นๆ (Syndicate Loan)
ในโครงการเงินกู้ใหญ่ ๆ และสนับสนุนธุรกิจอื่น ๆ ของธนาคาร เช่น ธุรกิจที่ปรึกษาทางการเงิน
และการบริหารกองทุนสำรองเลี้ยงชีพ นอกจากนี้
ธนาคารยังมีเป้าหมายในการสนับสนุนธุรกิจของบริษัทในเครือ เช่น ธุรกิจประกันภัย
และธุรกิจหลักทรัพย์ อีกด้วย

ธนาคารให้บริการด้านธนาคารพาณิชย์ทุกประเภท รวมถึงการบริหารกองทุนสำรองเลี้ยงชีพ
และการเป็นที่ปรึกษาทางการเงิน โดยได้แบ่งสายงานการบริหารตามภาระหน้าที่รับผิดชอบออกเป็น
6 สายงานคือ สายพัฒนาธุรกิจนครหลวง สายพัฒนาธุรกิจภูมิภาค สายธุรกิจสถาบันและตลาดทุน
สายบริหารกลาง สายเทคโนโลยีและปฏิบัติการ และสายบริหารความเสี่ยงและพิจารณาสินเชื่อ
ปัจจุบันธนาคารมีเครือข่ายในการให้บริการเฉพาะในประเทศไทยเท่านั้น ณ วันที่ 31 ธันวาคม
2543 ธนาคารมีพนักงานทั้งสิ้นจำนวน 2,430 คน มีสาขาทั่วประเทศทั้งสิ้นจำนวน 75 สาขา และ
3 สำนัก

ธนาคารมีเงินให้กู้ยืม ลูกหนี้ ดอกเบี้ยค้างรับ (รวมสถาบันการเงิน) ณ วันที่ 31 ธันวาคม 2543
เป็นมูลหนี้หลังหักหลักประกันแล้วจำนวน 133,929.6 ล้านบาท
เป็นมูลค่าที่ต้องตั้งค่าเผื่อหนี้สงสัยจะสูญตามเกณฑ์ธนาคารแห่งประเทศไทยจำนวน 85,961.9
ล้านบาท แต่เนื่องจากในจำนวนมูลหนี้ดังกล่าวเป็นลูกหนี้ด้อยคุณภาพที่ธนาคารรับโอนมาจาก 12
บริษัทเงินทุนและสหธนาคารซึ่งได้รับการชดเชยความเสียหายด้วยวิธี Yield Maintenance และ
Gain/Loss Sharing จากกองทุนฟื้นฟู (Covered Asset Pool; CAP) จำนวน 102,500.1
ล้านบาท และเป็นลูกหนี้ที่ไม่ได้รับการชดเชย (NON CAP) จำนวน 31,429.5 ล้านบาท ดังนั้น
ธนาคารจึงต้องตั้งค่าเผื่อหนี้สงสัยจะสูญเพียง 1,516.6 ล้านบาท ณ วันที่ 31 ธันวาคม 2543
ธนาคารตั้งค่าเผื่อหนี้สงสัยจะสูญไว้แล้วจำนวน 84,403.6 ล้านบาท
สูงกว่าค่าเผื่อหนี้สงสัยจะสูญที่ต้องตั้ง (หลังหักค่าเผื่อหนี้สงสัยจะสูญที่ได้รับการชดเชย) 82,887.0
ล้านบาท

ธนาคารมีรายได้หลักมาจากดอกเบี้ยและเงินปันผล ณ วันที่ 31 ธันวาคม 2543
มีรายได้ดอกเบี้ยและเงินปันผลจำนวน 6,976.7 ล้านบาท คิดเป็นร้อยละ 81.3
ของโครงสร้างรายได้รวม
ธนาคารมีเงินให้สินเชื่อที่ค้างชำระเงินต้นและหรือดอกเบี้ยจากวันที่ครบกำหนดชำระเงินตามงวดที่กำหนดในสัญญาเป็นระยะเวลาเกินกว่า
3 เดือน (NPL) (ไม่รวมสินทรัพย์ด้อยคุณภาพที่ได้ชดเชยแล้ว) จำนวน 6,406.9 ล้านบาท
คิดเป็นร้อยละ 2.9 ของเงินให้สินเชื่อ (รวมสถาบันการเงิน) ขาดทุนสุทธิจำนวน 4,781.4
ล้านบาท หรือ 3.9 บาทต่อหุ้น ทำให้มีขาดทุนสะสมจำนวน 37,870.1 ล้านบาท